[Foto's] Twee vas oor reuse-perlemoenvonds | Maroela Media
Twee mans is laat Woensdagaand in Lwandle naby die Strand in die Wes-Kaap in hegtenis geneem nadat perlemoen ter waarde van R800 000 in hul besit gevind is.
Konst. Noloyiso Rwexana, woordvoerder van die polisie, het gesê polisiebeamptes van die Kaapstadse honde-eenheid het gedurende 'n roetinepatrollie op die N2 in die rigting van Sir Lowry's Pass 'n vragmotor gewaar wat 'n Opel Record-motor vervoer. "Die beamptes het onraad gemerk toe hulle sien dat die Opel 'n Limpopo-registrasienommer het en die hele voertuig binne met duvets bedek was," het Rwexana gesê.
Die beamptes het die voertuig agternagesit en naby Lwandle voorgekeer. Hulle het opgemerk dat daar vloeistof uit die Opel drup. "Nadat die beamptes die duvets verwyder het, het hulle gesien dat die hele voertuig binne en die kattebak stampvol sakke perlemoen gepak was."
Twee mans, onderskeidelik 28 en 29 jaar oud, is in hegtenis geneem vir die onwettige besit en vervoer van perlemoen. "Daar is op 5 626 ontskulpte perlemoen ter waarde van R800 000 beslag gelê, " het Rwexana gesê.
Die mans sal Vrydag in die Strand-landdroshof verskyn.
Sluit hulle sommer lewenslank toe.
Yep so werk dit maar , en ons mag nie eens 1 uithaal nie , word met "hawk eyes" dopgehou deur die persone wat eintlik die stroping moet keer, maar in werklikheid te bang is vir die stropers.
Phillip, stem saam. Wonder waar is die boot Saartie Baardman wat aangekoop is vir miljarde rande en dit word nie meer gebruik om die stropers te vang en ons viswater te beskerm nie.
Die boot le ook seker in Simonstad en vergaan want dit is 'n werk om uittegaan en die spul smokkelaars aan te keer. Sit liewers en niks doen en wag vir die salaris op die end van die maand.